open-index/open-wikipedia-markdown huggingface dataset:
Virginia Demetricia

**Virginia Demetricia** (☆ 22 di december 1842 na Aruba - † despues di 1867) tabata un luchado di resistencia contra sclabitud. Demetricia a nace na Aruba, pero despues di a muda pa Corsou, probablemente a fayece eynan.

## Biografia y lucha
Demetricia a nace na plantacion Barbolia (awendia conoci como San Barbola) na Aruba, como yiu di Maria Theodora  Demetricia tabatin seis ruman. No ta conoci ken tabata tata di Virginia. Como persona esclabisa, Demetricia tabata 'pertenece' na Jan van der Biest, cu tabata doño di binti hende esclabisa na Aruba y tabata traha como administrador riba e isla. 

Rond di aña 1860, Demetricia a rebeldia di diferente manera, cu a hiba na contact cu husticia y castigonan. E prome caso di rebeldia tabata ora Demetricia a tuma paña di su meesteres, incluyendo sapato, y a bisti nan. Esaki tabata algo prohibi. Pa hendenan esclabisa tabata prohibi pa bisti sapato. A castiga e acto di rebeldia aki cu un trabou obligatorio den solo pa 14 dia, algo cu riba un isla cayente manera na Aruba ta un tortura riba su mes. Despues di e prome castigo aki, Demetricia a purba diferente biaha di scapa e bida di sclabitud, pero cada bes nan tabata gar'e y pone castigo di cada bes mas dia di labor forsa den solo. Despues di diferente caso asina ki, a cera Demetricia den Fort Zoutman pa ocho dia. Despues di esaki a castiga Demetricia atrobe cu diescuater sla cu cabuya. Esaki ta e unico caso conoci di castigo fisico cu Demetricia a haya. 

Den un acto notarial data na 1860 ta menciona cu Van der Biest a bende Demetricia na un J.A.Jesserun na Corsou. Despues di esaki, no tin informacion concreto archiva pa sigui e bida di Demetricia.

Despues di abolicion di sclabitud, Demetricia a haya e fam 'Gaai'. 

Na 2023 Ida Does, escritor y productor di documentario, a publica *Virginia: een Afefe verhaal*, un storia pa mucha inspira riba bida di Virginia Demetricia y skirbi na Hulandes. Na 2024 a publica na 2 idioma, Papiamento y Hulandes, otro buki di mucha titula ‘Virginia, e rebelde di Aruba’, cu ta skirbi pa Jeroen Hoogerwerf y ilustra pa Vanessa Paulina.

## Famia
Probablemente Demetricia a haya un yiu muhe, Jeanette Daña y un yiu homber Marcelino Martis Gaai, aunke no tin hopi fuente archiva pa confirma esaki. Famia di Demetricia cu a keda na Aruba a haya e fam Bikker despues di abolicion di sclabitud. 

## Reconocemento

* Na 2005, e artista Arubiano Vanessa Paulina a expone arte cu pa prome biaha ta duna un cara na Virginia Demetricia, crea for di e imaginacion di Paulina.

* Na Centrumeiland, un bario na Amsterdam-Oost, Hulanda, tin plan pa inaugura un caya y un hofi na 2026 cu lo carga nomber di Virginia Demetricia.
* Den un compleho residencial nobo 'In het Zuiderpark', den e zona 'Hart van Zuid' di Rotterdam, tin un hanchi cu e nomber *Virginia Gaaipad*.
Simia Literario

Fundacion **Simia Literario** ta un organisacion pa autor, poeta y artistanan di Caribe Hulandes na Hulanda. El a wordo funda pa Quito Nicolaas y Liberta Rosario na 2001.

Su actividadnan ta enfoca riba literatura di Caribe Hulandes, entre otro ta tene debate riba e obranan di su miembrecia, tayer y charlanan; ta organisa un cafe literario, mercado di buki y presentacionnan teatral; ta duna intrevista na radio y television y saca publicacionnan. Su miembronan ta skirbi y presenta den Papiamentu/o, Hulandes y Ingles.

E grupo a organisa concurso di skirbimento cu otorgamento di certificado di Simia Literario (2003 y 2004) y a participa na actividadnan manera *Nederland Leest* (*Hulanda ta lesa*, 2006) y *Caribbean Express* (2007).

## Publicacion
* *Caribbean Waves of Words* (2003), poema y cuentanan cortico
* *Bentana Habri* (2004), poema y cuentanan cortico
* *Cosecha / Kosecha* (2006), cd cu declamacion di poemanan di y dor di 7 miembro di Simia Literario
* *Fruta Hecho / Rijpe Vruchten* (2006), poemanan di participantenan di e tayer 2006
* *Symbiose tussen Pen en Penseel* (2008), coleccion di poesia cu ilustracion di participantenan di e tayer 2008
* *Nostalgia na fin di Aña / Nostalgie aan het eind van het jaar* (2009), cuentanan y poema, miembronan di Simia Literario 
* *Wie ik ben / Ta ken mi ta* (2011), antologia di poesia y proza rond di identidad, miembronan di Simia Literario
* *Ontmoet Tula / Topa Tula* (2012), antologia di poesia y un cuenta entorno Tula, e lider di e rebelion contra esclabitud na 1795 na Corsou, miembronan di Simia Literario y otronan, compila pa Giselle Ecury y Olga Orman
* *Groeien in vrijheid / Crece den libertat* (2015), antologia

## (Ex-)miembro (seleccion)
* Charlotte Doornheim
* Giselle Ecury
* Eugènie Herlaar 
* Joyce Herry
* Alida Kock
* Joan Leslie
* Charlton G. Marcos
* Quito Nicolaas
* Olga Orman (Aruba, 1943-2021)
* Libèrta Rosario
* Lambertha Souman
* Richard de Veer (Aruba, 1929-2014}
* Frida Winklaar-Domacassé
* Gerarda Lauf

## Mira tambe
* Literatura di Caribe Hulandes

## Literatura
* Caribbean Literature from the ABC-islands in the European Netherlands, Quito Nicolaas (2013)
Chapi

**Chapi** por referi na:

* un chapi, un hèrmènt ku ta usa den kunuku i den kurá
* un chapi, un instrumento di perkushon
* Premio Chapi di Plata, premio literario bienal na Kòrsou
* Chapi di Lucha, premio di rekonosimentu na Boneiru riba tereno sindikal i sosial-kultural.
Hipolito Ocalia

**Hipolito Max Ocalia** (☆ 22 di yüli 1916 na Kòrsou - † 20 di aprel 1984 na Kòrsou), mihó konosí komo *Politu Pintor*, tabata un artista visual antiano. E ta e nèstòr di pintura antiano. 

## Biografia
Hipolito Ocalia a nasé i lanta den un famia humilde di Bandariba, den bario di Kunuku Fel. Komo mucha el a kuminsa dibuhá i pinta loke e tabata mira, asta usando tapa di bleki pa pinta ariba. E tabata un talento natural i outodidakto ku tabata konsiderá pintamentu un ofishi. Pokopoko i sin guia of sosten finansiero el a bai desaroyando su propio estilo den arte naïef.. E tabata konosí pa su bistanan original i kolorido di Kòrsou, den kual perspektiva no tabata relevante. Komo pintor naïef e ta okupá un lugá úniko den pintura na Kòrsou. 

Ocalia tabata pinta hopi; ta estimá henter su obra riba 1000 pa 1500 pintura.  Den añanan 1960 el a kuminsa para dilanti muraya di Fort Amsterdam pa pinta i bende su obranan, mas tantu na turista. E tabata e promé yu di Kòrsou ku tabata gana su pan di kada día ku pintamentu. Banda di esei e tabata traha obranan di arte ku materialnan manera palu of bleki. Na 1971 el a funda e Fundashon di Artista. 

Su promé eksposishon a tuma lugá na Lanthùis Bloemhof na 1965. Varios otro a sigui tambe internashonalmente, entre otro na Santo Domingo, Siudat di Mexico i New York. Na 1988 i 1991 e tabatin eksposishonnan na Hulanda i Kòrsou, mientras na 1995 a tuma lugá un eksposishon individual ku 100 pintura den museo De Stadshof na Zwolle. No obstante esaki e tabata te despues di su morto ku Ocalia realmente a wòrdu rekonosí komo un pintor importante. Awendia su arte ta representa den e kolekshonnan di Museo di Kòrsou, Sticusa i Museo Munisipal di Amsterdam.

Na 1995 Sherman de Jesus a skirbi i produsi un dokumentario di e bida di Ocalia, den kual su nieto, Inchomar Ocalia, a hunga e papel di Ocalia komo mucha. Na 1970 Ocalia mes a skirbi e storia di su bida, *Mi Historia*, ku el a regalá Maritza Coomans-Eustatia, kende despues a pasa esaki pa Archivo Nashonal Kòrsou. E outobiografia aki tabata un di e fuentenan usá pa e buki biográfiko *Ocalia Paints Curaçao / Ocalia schildert Curaçao* (1995).

Ocalia tabata kasá ku Nono Ocalia; huntu nan tabatin yu. El a fayesé na 1984 na edat di 67 aña i ta derá den santana katóliko di Santa Maria.

## Literatura
**Henriquez, Nicole & Römer-de Vreese, Jacqueline*, Ocalia Paints Curaçao / Ocalia schildert Curaçao, Walburg Pers (1995)
Psicosis

**Psicosis** ta un tipo di condicion psikiatrico den cual e individuo ta perde contacto cu realidad, total of parcialmente, pa un cierto periodo di tempo.

## Sintomanan
Den psicosis ta papia di sintomanan *positivo* y *negativo*. Sintomanan positivo ta esnan cu ta claramente presente den un persona, manera halucinacion y delirio. E concepto di sintoma negativo ta referi na ausencia di algo, por ehempel emocion, papia, energia of pensamento.

### Positivo

* *[[Delirio]]* - Pensamentonan cu no ta cuadra cu opinion y ideanan generalmente acepta cu e individuo no por compronde dor di rasonamento logico. Paranoia ta un comorbididad cu tambe lo por desaroya, por ehempel, imaginacion cu tin camara o microfon tur caminda, cu tin conspiracion, o cu e individuo en cuestion ta ser busca dor di polis o di servicionan di seguridad internacional. 
* *[[Halucinacion]]* - Percepcion di cosnan cu no ta existi, manera bosnan den cabes, imagen, olor of tocanan. 
* *Pensamento confundi* - Persona psicotico y nan ambiente ta experencia gran dificultad pa compronde otro, pasobra e proceso di pensamento y expresion ta perturba dor di e psicosis. E por ta caotico y/o mucho lento o mucho lihe. Hopi biaha e comportacion di e persona ta algo cu un otro hende no por compronde (y viceversa). E paro mental, den cua e individuo ta sinti cu su pensamento ta stop completamente, ta ser considera como un forma grave di trastorno mental. 
* *Papiamento y skirbimento  turdi* - Aunke e pensamentonan di e individuo ta coherente, e por tin dificultad pa expresa nan claramente den lenga. Tin biaha esaki ta resulta den papia pura, scohe palabranan straño, o uzo di palabranan nobo. Den caso di confucion mas severo, por presenta tambe fenomeno manera *echolalia* (ripiticion compulsivo di palabra o frase for di un otro persona o fuente, por ehempel, radio), *palilalia* (ripiticion compulsivo di palabra o frase di e persona mes  o parti di dje), *glossolalia* (papia den lenga)*.* 
* *[[Emocion|Emocion]]nan perturba* - Un individual por experimenta emocionnan intenso cu no ta relaciona cu e situacion, por ehempel, hari durante un entiero. Ademas, un persona por bira emocional repentinamente, aparentemente sin motibo; por ehempel, e por cuminsa yora repentinamente o emocionnan tambe por parse cu nan ta falta.

### Negativo

* No ta papia hopi
* Falta di iniciativa
* Disturbio di e ritmo di dia o anochi pa un periodo prolonga
* No tin mucho energia
* Expresion di motor leve, entre otro, un cara plat sin expresion
* Retiramentu excesivo
Maybelline Arends-Croes

**Aura Maybelline Arends-Croes** (☆ 27 di maart 1945 na Santa Cruz) ta un docente di musica, artista, director di coro y activista cultural Arubano. El ta ser considera un baluarte musical di Aruba cu a dedica mas di sinkuenta aña na desaroyo di talento musical y preservacion di e herencia cultural di su isla natal. 

## Bida y carera
Maybelline Croes ta yiu di Aura Croes y Frans Antonio Croes.. El a lanta den un famia di seis yiu, unda musica tabata forma un parti hopi importante. Su welo ta Mo Tito Croes, kende tabata un di e pioneronan di musica folklorico. E tabata toca fio. Su tata, Frans Croes, tabata un comerciante conoci na Aruba, doño di e agencia di beyesa Fa Croes y a fayece na 2023 na edad di 105 aña. Su mama, Aura Croes, tabata un peluquera cu a drecha cabey di entre otro Beatrix di Hulanda. El a fayece na 2019. 

Despues di a tuma su prome lesnan di piano cerca Rhoda Steenhuizen el a bay scol di musica, *Arubaanse Muziekschool* (awor Scol di Musica Rufo Wever). Den 1963 Maybelline Arends-Croes a di gradua di Colegio Arubano cu un diploma H.B.S.-A y a bai Hulanda pa studia educacion musical. Den 1968, el a gradua di Conservatorio di Hilversum cu un diploma den Algemene Muzikale Vorming (A.M.V.). Durante su carera, el a participa na diferente congreso internacional di educacion musical na Hulanda, Merca, Finlandia, Surinam y Trinidad.

Entre 1969 y 2008, Arends-Croes a traha como docente di musica na Colegio Arubano, Instituto Pedagogico Arubano (IPA) y Scol di Musica Rufo Wever. E tambe a duna les privá di canto, piano, cuarta y guitara entre 1973 y 2014.

El a funda y dirigi varios coro hubenil, incluyendo Tutti Frutti, cu a canta e himno di Aruba, Aruba Dushi Tera pa prome biaha dia 18 di maart 1976.. El a dirigi e grupo vocal “Melange” y a forma parti di Brindis Musical, un grupo di muhe adulto mayor cu ta canta den cas di cuido.

Den teatro musikal, el a dirigí varios produccion pa TeleAruba y Cas di Cultura. Arends-Croes tabatin un rol importante como miembro di hurado na festivalnan di canto na Aruba, Corsou, Boneiro y Puerto Rico.

Arends-Croes ta casa cu Karel 'Lito'  Arends y tin tres yiu.  

## Reconocemento
* 2014: Premio Tapushi Literario 
* 2019: Reconocemento ceremonial pa honra 50 aña di trabou den cultura.
* 2022: Premio 'Crioyo di Oro'  di Fundacion Go Cultura
* 2022: Premio Cultural CCG
Antidepresivo

**Antidepresivo** ta medicina cu ta destina specificamente pa mehora estado di animo. E ta wordo prescribi pa sintomanan di tristesa prolonga, tambe yama depresion, y pa individuonan cu ta sufri di sentinan di ansiedad. 

## Indicacion
Antidepresivo ta indica pa pashentnan, especialmente, cu episidio modera pa severo di trastorno depresivo mayor. Ademas, antidepresivo, al contrario di loke e nomber ta sugeri, ta funciona efectivamente contra ansiedad. Por ehempel, contra atake panico, ansiedad generalisa, trastorno obsesivo-compulsivo, trastorno di stress post-traumatico, y hipocondria. Durante tratamento di depresion, tambe e ta importante pa tin un structura diario, planificacion di actividad, y guia profesional psicologico (terapia). 

Un pashent cu depresion manico of trastorno bipolar, no ta con cu ta wordo prescribi un antidepresivo. Antidepresivo sin un stabilisado di humor (p.e., Lithium ), por causa un episodio manico.

## Efecto
Antidepresivo ta funciona door di yuda balansa substancia den celebro: neurotransmisor. E neurotransmisor serotonina y noradrenalina ta envolvi den e regulacion di humor y emocion. Investigacion ta mustra cu deficiencia di e neurotransmisornan aki ta conduci na depresion y ansiedad. Aspectonan cu tambe ta hunga un rol clave ta factornan genetico, social, y medio ambiental. Pa e motibo aki, antidepresivo ta unicamente funciona como un sosten pa por tin mas energia pa esnan cu ta sufri por duna mas atencion na otro areanan di nan bida.

Uzo di antidepresivo ta tuma 4 pa 6 siman pa mehora sintomanan di tristesa y ansiedad. E celebro mester di tempo pa custuma y reacciona ariba e tratamento di antidepresivo. E ta consehabel pa sigui tratamento di antidepresivo 6 pa 9 luna despues di a recupera di sintoman di depresion of ansiedad. Tin pashent ta sigui bebe antidepresivo pa añanan como prevencion di trastorno di depresion. 

## Tipo di antidepresivo
Tur antidepresivo tin como meta pa restaura e balans di serotonina y noradrenalina (tambe yama norepinefrina) den e celebro. E diferencia entre e tiponan ta prinsipalmente den e mechanismo di accion: e manera den cua nan ta purba di restaura e balans aki. Esaki por wordo haci, por ehempel, door di preveni cu neurotransmisor ta wordo kibra muchu lihe (IMO), of zorg pa nan keda activo entre e selnan di selebro pa mas largo (ISRS). Ta haci un distincion entre diferente tipo di  antidepresivo:
* ISRS: inhibidonan selectivo di reabsorbacion di serotonina
* IRSN: inhibidonan di reabsorbacion di serotonina-norepinefrina
* IMO: inhibidonan di monoamino oxidasa
* TCA: antidepresivo triciclico 

E siguiente substancianan no ta mescla bon cu antidepresivo: 
* Ibuprofen 
* Droga, especialmente stimulante manera anfetamina, cocaina y MDMA 
* Yerbe di San Juan (Hulandes: Sint-janskruid; nomber cientifico: *Hypericum perforatum*) 
* Cierto antipsicotico
Vanessa Paulina

**Vanessa Paulina** (☆ 5 di april 1969 na Corsou) ta un diseñador di moda, artista visual, ilustrado y escritor di buki di mucha di Aruba. 

## Bida
Vanessa Paulina a nace na Kòrsou como yiu di mayornan Boneriano. Su tata tabata polis. El a lanta na tur tres di e Islanan ABC, pero a pasa mas tanto tempo na Aruba, particularmente den San Nicolas. For di edad hoben e tabata gusta pinta y na 1986 a bay Hulanda pa studia moda y ilustracion. Despues di gradua na Windroos Mode Instituut na Rotterdam el a bay Mode Academie Eindhoven di 1989 te 1990. Na 1994 e ta gradua di Willem de Kooning Kunstacademie na Rotterdam, desaroyando su mes tambe como pintor y artista visual. Mas despues el a sigui un curso di historia di Caribe na Universidad di Leiden. 

Como artista visual e ta traha mural, entre otro na San Nicolas y pintura riba lona den un estilo naief. Su pinturanan colorido di e cultura Caribense ta un refleho di su raisnan afro-indjan. Algun di su obranan ta un creacion di 'mixed media'. Paulina a produci varios serie di obra riba un tema specifico, por ehempel *My Childhood* (mucha), *The Goddesses* (poder femenino) y *Schizophrenia* (sufrimento, lucha). E serie mas conoci ta *House of Virginia*, representando e catibo y figura historico Virginia Dementricia. Algun obra di e serie aki ta representa den e coleccion di Museo Historico di Aruba na Fort Zoutman. 

Su pinturanan a wordo exhibi na Aruba, Hulanda, Merca, Senegal y Cabo Verde.

Na 2013 Paulina a skirbi y ilustra tres buki di mucha na Hulandes; su ilustracionnan tabata crea a base di conversacionnan cu mucha. E ta ilustrado di un gran cantidad di buki di mucha di otro autornan, entre nan *Amigonan tur caminda* (2018), un antologia di storia i poema di amistad, *Nona bek den tempo 2 E lantamentu* (2020) y *Nona bek den tempo 3: Selebra libertat di hende liber* (2023) di Monica Clarinda, *Slaven zijn net kippen* (2022) y *Virginia, e rebelde di Aruba - rebel van Aruba* (2024) di Jeroen Hoogerwerf. 

Gran parti di su carera el a traha tambe como stilista y diseñador; su creacionnan a sali publica den e revistanan Hulandes, BLVD y Dutch. E ta duna les y tayer di moda, dibuho y soul art.

## Publicacion
* *Tocht over de Rivier* (2013)
* *Puppie's Verhaal* (2013)
* *Wat Wordt Ik later?* (2013)
Azores

**Azores** (português: Açores) ta un archipielago den Oséano Atlántiko ku huntu ta forma un region outónomo di e repúblika di Portugal. E archipielago ta konsisti di nuebe isla habitá i ocho isla inhabitá (yamá huntu 'Formigas Bank') ku un superfisie total di  2247 km². E islanan tin un poblashon di 250.000 habitante i ta parti di Union Oropeo.

E islanan habitá ta São Miguel, São Jorge, Terceira, Santa Maria, Graciosa, Faial, Pico, Flores, and Corvo. Sede di e parlamento ta na Horta riba e isla Faial. E siudat mas grandi, Ponta Delgada, ta situá riba e isla São Miguel.

Azores ta riba un distansia di 1370 km di e península ibériko i alrededor di 2340 km di e kontinente merikano (1930 km di e isla Newfoundland, parti di e kontinente merikano). 


Flag of the Azores.svg|Bandera di Azores
Coat of arms of the Azores.svg|Eskudo di Azores
Dia di Reino

**Dia di Reino** (ingles: *Kingdom Day*, hulandes: *Koninkrijksdag*, antes *Statuutdag*) ta e selebrashon di e echo ku e firmamentu di e Statuut pa Reino Hulandes riba 15 di desèmber 1954 a pone fin na e époka kolonial den Reino Hulandes. Dia 15 di desèmber ta un dia ofisial pa hisa bandera na tur edifisio públiko den reino. 

## Historia
Na 1956 a introdusí den Reino Hulandes, riba proposishon di Antias Hulandes, e asina yama "Statuutdag" komo dia pa konmemora firmamentu di statuut. A skohe 15 di desèmber, fecha ku Reina Juliana a firma e akta di konfirmashon di e statuut den "Ridderzaal" na Den Haag. Komo representante di gobièrnu antiano a firma Efraïn Jonckheer. E statuut ta un lei di reino, ku ta regla e relashonnan entre Hulanda i e teritorionan ultramar bou di Reino Hulandes. Na 1954 e orden konstitushonal nobo a marka un punto di importansia históriko den e proseso di dekolonisashon hulandes, ku Reina Wilhelmina a anunsiá dia 7 di desèmber 1942 via Radio Oranje. Na inisio tabata trata di e teritorionan ultramar Antias Hulandes, Nieuw Guinea Hulandes i Sürnam. Despues di tempu Nieuw Guinea (1962) i Sürnam (1975) a bandona e Reino Hulandes, mientras Aruba (1986) a bandona Antias Hulandes pa bira un pais outónomo denter di reino. Finalmente na 2010 Antias Hulandes a wòrdu disolbí, kreando e paisnan outónomo Kòrsou i Sint Maarten. Awendia e statuut ta vigente pa e kuater pais di reino: Hulanda, Aruba, Kòrsou i Sint Maarten.

Kontrario na Hulanda, e fecha di 15 di desèmber tabata ofisialisá pa lei antiano komo dia di fiesta y pues tabata un dia liber. Sinembargo, na aña 1985 a keda disidí di entrega e status aki na fabor di otro dianan konmemorativo, manera Dia di Bandera (Kòrsou) i Dia di Himno y Bandera (Aruba). Mientras awendia e no ta un dia di fiesta na ningun parti di reino, ambtenar i skolnan na e islanan Bonaire, Sint-Eustatius i Saba si tin un dia liber, konforme loke tabata e kaso antes di a bira munisipio spesial di Hulanda na 2010.

## Mira tambe
* Statuut pa Reino Hulandes
Amerigo Thodé

**Amerigo Constantino Maria Thodé** (☆ 27 di yüli 1950 na Amsterdam - † 14 di desèmber 2023 na Willemstad) tabata un polítiko di Kòrsou. E tabata presidente di Parlamento di Kòrsou na 2012 entre 2 di novèmber y 10 di desèmber y un biaha mas na 2017 entre 24 di mart y 10 di mei. Na momento di su fayesementu e tabata miembro di parlamento i lider di frakshon di MFK.

## Biografia
Thodé a nase dia 27 di yüli 1950 na Amsterdam, Hulanda, komo yu di Luis Fransisco Thodé i Rosa Felisita Sambo. Na Kòrsou el a traha te 2010 den sektor privá i a sirbi den direktiva di Kamara di Komersio komo visepresidente. E tabata internashonalmente akreditá komo arbitro den deporte di vòlibòl i tabata aktivo komo entrenadó, miembro di e bond di vòlibòl i miembro di e komishon di arbitrahe.

Komo kandidato nr.11 riba e lista di MFK bou di lider Pisas Thodé ta keda reelegi komo miembro di Parlamento di Kòrsou na 2021. El a optené 128 voto personal. E ta wòrdu apuntá lider di frakshon.

Thodé tabata sufri basta tempu di un kiebrante di salú i a wòrdu interná den Curaçao Medical Center na november 2023. Despues di a bai den un koma, el a rekuperá pero no por a reanuda su trabou como parlamentario. El a fayesé dia 14 di desèmber 2023 na edat di 73 aña den  Hamied's Hospice na Willemstad.
Ida Does

**Ida Does** (☆ 4 di juli 1955 na Paramaribo), ta un periodista, escritor y cineasta hulandes. 

## Bida
Ida Chin-A-Loi a nace na 1955 na Paramaribo. Como mucha jong el a muda pa Hulanda pa bay scol. El a studia na Sociale Academie De Horst, Media Academie na Hilversum y Maurits Binger Film Instituut na Amsterdam. 

Na 1982 e ta regresa su pais natal, pero despues di e ‘matansa di december’ bou di regimen militar di Desi Bouterse, e ta bandona Surnam mesora. Entre 1982 y 1997 el a biba cu su famia na Aruba, unda e tabata hefe di redaccion pa e corant Amigoe di Aruba.

Na 2007, despues di un carera como reportero y redaktor pa prensa, radio y television na Sürnam, Aruba y Hulanda, e ta cuminsa traha documental independiente, cu enfoke riba arte, cultura, colonialismo y husticia social. E ta conoci pa su documental *Poetry is an island – Derek Walcott* (2013) cu poeta y ganado di premio Nobel Derek Walcott y cual el a produci hunto cu Rebecca Roos. Cu su documentalnan el a gana premio na Canada, Hulanda, Trinidad i Tobago, Merca y Belize.

Fin di 2023 el a publica su prome buki di mucha den un serie di ‘Afefe stories’ *Virginia: een Afefe verhaal*, cu ta conta e bida di e esclavo rebelde di Aruba, Virginia Demetricia.

Ida Does ta casa desde 1975 cu Henry Does, un medico Surnameño cu ta publicista bou e pseudonimo Theo Para. Huntu nan tin tres yiu, dos yiu homber y un yiu muhe. E ta comparti residencia entre Hulanda y Aruba.

## Honor
Na 2023 el a wordo otorga e ‘Lifetime Achievement Award’ durante Black Achievement Awards Gala na Amsterdam, cual premio el a ricibi foi man di Gunay Uslu, secretario di estado pa Cultura y Media di Hulanda.

## Obranan

### Documentario
* 2008 *Trefossa: Mi a no mi*
* 2010 *Portretten van vier vrouwelijke kunstenaars van Aruba*
* 2012 *Laga Bai*
* 2012 *Peace: Memories of Anton de Kom* 
* 2013 *Poetry is an island: Derek Walcott*
* 2014 *Sporen van Smaragd, Indisch erfgoed in Den Haag*
* 2017 *Amsterdam, Traces of Sugar*
* 2018 *Drie Vrouwen, over slavernij en vrijheid*
* 2019 *Dromen van Curaçao* (TV serie)
* 2021 *Nieuw Licht: Het Rijksmuseum en de slavernij*
### Buki
* 2023 *Virginia, een Afefe verhaal*
* 2026 *Luan en de magische vuurvliegjes*

## Link externo
* Website di Ida Does
*Articulonan tocante Ida Does riba ''Caraïbisch Uitzicht''
Lista di minister di Finansa di Kòrsou

E **minister di Finansa di Kòrsou** ta miembro di konseho di minister di Kòrsou. E funshon ta eksistí desde 10 di òktober 2010, fecha ku Antia Hulandes a keda disolbé i ku teritorio insular di Kòrsou a atkerí e status di pais dentro di Reino Hulandes.

## Mira tambe
* Ministerionan di pais Kòrsou
Cleopatra

**Cleopatra** (griego: Κλεοπάτρα Φιλοπάτωρ, ☆ 69 promé ku Kristu – † 10 di ougùstùs 30 promé ku Kristu) tabata un reina di e reino antiguo di Egipto. E tabata e último monarka aktivo i ta un di e muhénan mas famoso den historia. 

Su nòmber kompleto tabata *Cleopatra VII Thea Philopator*. E tabata e último fárao di e dinastia di Ptolemaic ku a establesé na Egipto despues di e morto di Alexander e Grandi. Despues di su fayesimentu Egipto a wòrdu konvertí den un provinsia di e Imperio romano, yamá *Aegyptus*.
Jeon

**Jeon** of **Jeon Arvani**, nomber artistico di Jonathan Bryan Thiel, (☆ 27 di januari 1991 na Santa Cruz), ta un musico, cantante, rapper, compositor y producer Arubiano. E ta rap na Papiamento. 

## Bida y carera
Jonathan Thiel a nace na Aruba den un famia musical. E tin tres ruman y ta e yiu mas chikito di su mayornan. Su tata Robert Thiel, ta pianista, producer musical y dirigente di un banda musical, cu ta conoci pa e hit *Duna bo un serenata*. Su wela tambe tabata musico. Desde edad di ocho aña el a cuminsa haya les di piano di su tata. Gradualmente el a siña toca diferente instrumento manera cuatro, wiri, conga y percusion. Despues di completa su enseñansa primario el a sigui pa EPB Hato.

Thiel a cuminsa subi tarima cu 14 aña. Na 2007, bou nomber "Biggy Boy", el a sali rey hubenil di roadmarch cu su composicion *Move cu mi* y rey hubenil di calypso cu *Nos mes*. El a haci su debut como hoben musico cu e cancion *E Gaiton* den e grupo Gaitas Sensacionales. Su prome hit tabata *Mi kier bo ta felis* (2008), cu a pega na tur tres di e islanan ABC. Djey el a skoge pa transforma di Biggy Boy pa e artista Jeon, nomber deriva di Jonathan. 

Durante su carera musical Jeon a produci riba 500 cantica. E ta compone den varios estilo y ritmo, aplicando fusion entre reggaeton, rap, zouk y ritmo combina.  
Su composicionnan, manera *Dushi bida* y *Ta mi hendenan*, a sa di score hitnan den gran parti di Reino Hulandes, Colombia y Venezuela. Na varios ocacion el a wordo elegi "artista di aña" y a ricibi reconocimento como embahador di Boneiro y Corsou. Durante Arte di Palabra na 2017 a dune un homenahe pa su aporte na idioma Papiamento.

Pa su proyectonan musical el a colabora cu e artista Arubano Ataniro y Basic One, agrupacion cu cual el a presenta tambe como cantante. Na 2016, despues di a muda pa Hulanda e aña prome, el a firma cu e label diskero di Sony. Na aña 2018 el a graba, hunto cu e cantantenan J.Balvin di Colombia y Anitta di Brazil, e hit internacional *“Machika”*, logrando un “platinum album”. Jeon a presenta cu concierto di artistanan grandi, manera Romeo Santos, Juan Luis Guerra, Zion & Lennox. Na 2025, su cantica *Bluewave* (of *Mama wak*) a bira e himno special di e seleccion di Corsou durante nan clasificacion exitoso pa Copa Mundial di Futbol.

## Discografia
**Single**
* *Dushi Bida* (2016)
* *Bon Vibe*
* *It is what it is*
* *Chiki Cha* (cu Ritmo Real)
* *Amanecer* ( cu Leo Herrera)
* *Machika* (2018, cu J.Balvin y Anitta)
* *Aruba* (2018)
* *Nijmegen* (2022, cu Ori)
* *Miss Dior* (2023)
* *Caya ta Papia* (2024)
**Album**
* *Biggy Boy Forever* 
* *Santa Cruz*
* *Otra noche*
Stadion dr. Antoine Maduro

**Stadion dr. Antoine Maduro**, den boka di pueblo *stadion SUBT* òf *stadion di Kintjan*, ta un kompleho deportivo multifunshonal na Willemstad, Kòrsou. E ta wòrdu usá pa weganan di futbòl i ta sede di SUBT. E stadion ta situá na Bramendiweg den Kintjan riba e frontera ku e bario Marie Pampoen. E tin un kapasidat pa 7000 persona i un vèlt di 125m x 80m ku yerba artifisial sertifiká pa FIFA. 

## Historia
Na 1950 SUBT ta inougurá su stadion ku a bira konosí komo *stadion SUBT*. Dia 17 di sèptèmber 1985 a dediká e stadion na Antoine Maduro, kende tabata e hungadó mas remarkabel di SUBT ademas di ta kofundadó i un di su promé presidentenan.

E stadion a wòrdu lanta riba forza propio di SUBT. Na 1948, bou di guia di Antoine Maduro, e klup a organisá un seri di loteria pa kompra di un pida tereno den bario di Kintjan/Vredenberg. Na 1949 a kuminsá konstruí un stadion rondó di e vèlt i un aña despues esaki tabata kompletamente kla i funshonal pa weganan di futbòl. Den añanan 70 a pone dak riba e tribuna prinsipal i a instala lus moderno. E tempu ei mayoria di e kompetensianan di FFK tabata tuma lugá aki.  Den e añanan ku a sigui e stadion a keda usá pa hopi aktividat, manera kompetensia di sòftbòl i Festival di Tumba. Na inisio di siglo 21 e stadion tabata den un estado dekaí dor di pèrdida di entrada. Den añanan 2012 i 2013 a renoba i drecha esaki komo un kompleho deportivo ku funshon deportivo, sosial i edukativo.

## Mira tambe
* SUBT
Reno Steba

**Reno Steba** (☆ 15 di juni 1960 na Oranjestad, Aruba) ta un basista di jazz y yiu di e trompetista Oscar Steba. E la cuminsa toca baho na edad di diesdos aña y a desaroya un pasion pa jazz durante su estudio na e Scol di Musica Rufo Wever, caminda e la siña for di e trompetista y areglista Franklin Granadillo y e pianista Brasilero Armando Lorenzini. Steba a sigui forma su propio banda, *Earth Sensation*, y a traha como un musico di studio.

Na 1984, Steba a participa na Martinique VI Carrefour Mondial de la Guitare, caminda e tabata studiante di Jaco Pastorius y a ricibi un premio special di hurado. E mesun aña, e la gana e Motito y Rufo Wever Award na Aruba como musico di e aña, y e siguiente aña e la ser reconoci como *Arranger of the Year* o “Areglista di Aña”.

Despues di a muda pa Hulanda na 1985, Steba a drenta e grupo *D.I. Formation* na Rotterdam, tocando cu musiconan manera Lee Towers, Corrie Konings, Oscar Harris, y Lou Prins. Steba a colabora cu diferente grupo di jazz Latino y Caribense, incluyendo *Tribal Fusion*, *Bacan*, *Seduction*, *Ana Beck Quartet*, *Batida*, *Willy Latino Showband*, *Caribbean Fantasy*, *Unisono*, *Siembra*. Como sideman, e la toca cu personanan significante den e mundo di jazz manera Cindy Blackman, Ray Appleton, Alex Acuña, Armando Peraza, Badi Assad, y Izaline Calister. 

For di 1992, Steba tabata e basista di e trio *Sticks & Strings*, unda nan a graba dos album *URU* na 1993 y *Jam Fever* na 1998*.* E trio multi-cultural aki a combina musica Cubano, Antiano, y Uruguayo cu jazz. Tambe e tabata lider di varios di su propio bandanan incluyendo *Ropes for Tails*, cu a participa den *Aruba Jazz & Latin Music Festival* na 1991 y 1993, *Two Faces*, cu kende e la graba su album di debut *Secret Passage* na 2000. Steba ta duna les di basista na Amsterdam Music School for di 1992.
Rooi

**Rooi** (Aruba) of **Roi** (Kòrsou/Boneiru) ta un caminda, usualmente seco, cu temporalmente of segun temporada ta yena cu awa y cu e awa ta core despues di suficiente awasero.  Fluhonan di awa repentino den rooinan ta comun despues di un tormenta.

Rooi (deriva di e palabra spaño *arroyo*) por referi na un rooi natural, un rooi artificial of un fluho di awa. Na e Islanan ABC generalmente e ta aparece den e valleinan seco. Algun rooi ta sirbi como dam ora wanta e awa di bay lama.

Formacionnan similar ta conoci como *wadi* na Nort Africa y West Asia, *rambla* na Spaña,  *donga* na Sur Afrika, *nullah* na India, *fiumare* na Italia y *dry valley* na Inglatera. Rooinan ta proporciona awa pa animalnan den zonanan di desierto.


Rooi verhard.jpg|Rooi artificial na University of Curaçao
Las Cruces Arroyo.jpg|Las Cruces Arroyo na New Mexico
Rooi Master 23 53 08 998000.jpeg|Rooi Master
Rooi Master.jpeg|Rooi Master na Aruba
Rooi Fluit Aruba.jpg|Rooi Fluit na Aruba


## Mira tambe
* Lista di rooi den Caribe Hulandes
* Lista di rooi na Aruba
The Amazing Digital Circus

***The Amazing Digital Circus*** (na Papiamento: ***El asombroso circo digital***) ta un serie anima mericano-australiano, crea dor di Gooseworx pa YouTube y produci pa Glitch Productions. El a wordo estrena dia 13 di october 2023.

## Actor y personahenan

* Lizzie Freeman como Pomni
* Alex Rochon como Caine
* Michael Kovach como Jax
* Amanda Hufford como Ragatha
* Marissa Lenti como Gangle
* Sean Chiplock como Kinger
* Ashley Nichols como Zooble
* Gooseworx como Bubble

## Link externo

*  Website oficial
* 
* Canal oficial di Gooseworx riba Youtube
Thode

**Thodé** por referi na:

## Hende

*Amerigo Thodé (1950-2023), polítiko di Kòrsou
*Boy Thodé, kantante di Kòrsou
*Glenn Thodé, gezaghebber di Boneiru (2008-2012)
*Kiri Thode, koredó di windsurf boneriano
Domi Tromp

**Dominico (Domi) Tromp** (☆ 9 di december 1935 na Aruba - † 19 di december 2023 na Malmok) tabata un educador, actor y politico Arubano. E tabata 30 aña activo den politica y un miembro prominente di partido PPA.

## Biografia
Domi Tromp a nace dia 9 di december 1935. Na edad di 15 aña el a bay studia na Hulanda, na kweekschool na Baarle-Nassau. Cu 19 aña e tabata maestro di scol y tabata duna les na entre otro scol na Santa Cruz, Paradera, Savaneta, Oranjestad y Noord. Despues el a traha na Departamento di Enseñansa, seccion di inspeccion di enseñansa.

### Teatro
Tromp tabata fundado, presidente y actor di grupo teatral Mascaruba, funda na 1961 di un fusion entre gruponan teatral di parokia, en particular Centro Apostolico Arubano, di cua e tabata miembro y Grupo Artistico di Santa Cruz. Den decada 60 y 70 di siglo 20 bida teatral tabata florece na Aruba. El a actua den varios obra, entre otro *Maria di Ser’i Noka* (1963), *Suert'i Pushi Pretu* (1964), *Vengansa di un Chines* (1965), *Tiro riba Tiro* (1984) y *Ken ta keda cu Mama?* (1993). Huntu cu e otro miembronan di Mascaruba e tabata traduci obranan teatral di fama mundial, contribuyendo asina na desaroyo di e idioma Papiamento como idioma literario teatral. Pa e tumba di Padu Lampe den *Suert'i Pushi Pretu* el a compone e letra. 

### Politica
Como hoben e ta drenta politica na comienso di decada 1960. 

### Otro
Tromp tabata socialmente activo riba diferente tereno. E tabata presidente di Fundacion Teatro Arubano. Alabes tabata presidente di Stichting Ser’i Noka y Stichting Capilla Cristo Sufriente na Madiki. El a yuda 10 aña como Sinterklaas di Sint Jan School y mas scolnan. Na 1986 el a wordo condecora Cabayero (*Officier*) den Orden di Oranje-Nassau. 

Na 1964 Tromp ta casa cu Yvonne Frans, actriz y miembro di Mascaruba. Hunto nan a haya dos yiu muhe y dos nieta. Su yiu Marisol Lopez-Tromp ta politico y actualmente lider di partido MAS. 

Domi Tromp a fayece dia 19 di december 2023 na su cas na Malmok na edad di 88 aña.
Evolucion humano

**Evolucion humano**, ta e proceso biologico di cual *Homo sapiens* (especie di hende moderno) a desaroya for di primatenan cu ya no ta existi mas. E subcampo di paleoantropologia ta e estudio cientifico di evolucion di hende humano. Evidencia cientifico ta mustra cu e propiedadnan fisico y comportacion cu tur hende ta comparti a desaroya durante un periodo di aproximadamente 7 miyon aña (Ma).

Un di e prome caracteristicanan humano ta e capacidad pa cana riba dos pia, *[[bipedismo]],* cual a evoluciona 4 Ma pasa. Otro caracteristicanan significante ta inclui un celebro compleho y grandi, e capacidad pa traha y uza herment, y e capacidad pa idioma a desaroya mas recien. Hopi di e propiedadnan avansa ta inclui expresion simbolico y compleho, arte, y diversion di cultura a surgi principalmente durante e ultimo 100.000 aña.

Similaridad fisico y genetico ta mustra cu e especie *H. sapiens* tin un relacion masha cerca cu un otro especie di primate, e simio. Hende y simionan grandi di Africa, chimpanse (incluyendo bonobo) y gorila ta comparti un antepasado comun cu a biba entre 8 y 6 Ma pasa. Hende (*[[Homo (genero)|Homo]]*) a evoluciona inicialmente na Africa cu pariente primitivo, *[[hominini]].* E genealogia di hende a separa for di e genealogia di chimpanse alrededor di 7 Ma pasa. E fossielnan di hende humano primitivo cu a biba entre 6 y 2 Ma pasa ta origina completamente for di Africa. Evidencia di fossiel relaciona cu *hominini* primitivo ta scars, pero e ta provee indicacion relevante tocante con parientenan antiguo a biba. Por ehempel, e carpachi di *[[Sahelanthropus tchadensis]]* (seis pa shete miyon aña bieu) a ser haya na Chad cual a evoluciona djente canino chikito, mientras *[[Orrorin tugenensis]]* su hueso di pia (seis miyon aña bieu) a mustra cu nan tabata exhibi *bipedismo* primitivo.

Hende primitivo a migra for di Africa pa Asia probablemente entre 2 pa 1,8 Ma pasa. Alabes, nan a drenta Europa, mas despues, entre 1,5 pa 1 Ma pasa. E especie di hende moderno a pobla e resto di e mundo hopi mas despues. Por ehempel, hende a yega na Australia probablemente den e ultimo 60.000 aña y na America den e ultimo 30.000 aña n'ey. E cuminsamento di agricultura y e crecemento di e prome civilisacion a tuma luga den e ultimo 12.000 aña.

Tabatin hopi especie similar *H. sapiens* cu a biba durante e ultimo 2 Ma. Algun di nan a coexisti cu hende moderno na Asia y Europa mas recien cu 40.000 aña pasa.
Hominidae

**Hominidae**, tambe conoci como **simio grandi**, ta un famia taxonomico di e orden di primatenan. Tin shete sorto di simio grandi y nan ta pertenece na 4 genero: *[[Pan]]* (chimpanse y bonobo), *[[Gorilla]]* (gorila oriental y gorila occidental), *[[Pongo]]* (orangutan di Sumatra  y orangutan di Borneo), y *[[Homo (genero)|Homo]]* (hende moderno).

E simionan grandi ta origina for di e region equatorial di Africa (gorila, chimpanse, y bonobo) y for di zuidoost di Asia. Nan ta conoci pa nan inteligencia, forsa, y grandura.
Planeta clasico

Den antiguedad clasico, un **planeta clasico** ta un curpa celestial reconoci pa ta facilmente visibel cu e wowo liber for di planeta tera. E shete planetanan clasico, for di esun mas briyante pa esun mas dim, ta encera, e Solo, Luna Venus, Jupiter, Mars, Mercurio, Saturno. E termino "planeta clasico" ta solamente un referencia historico y no ta un definicion di *[[International Astronomical Union]]* (IAU).
Godett

**Godett** por referi na:
* Wilson Godett (1932-1995), un boksdó, sindikalista i polítiko yu di Kòrsou; su yu: 
** Mirna Louisa-Godett (1954), polítiko yu di Kòrsou i promé minister di Antias Hulandes (2003-2004).
** Anthony Godett (1958), polítiko yu di Kòrsou.
Planeta gigante

E **planetanan gigante** ta planetanan mas grandi cu planeta Tera. Den e sistema solar, esakinan ta ensera Jupiter, Saturno, Uranus, y Neptuno. E planetanan aki ta colectivamente tambe conoci como **planetanan jovian**. 

E nucleo di un planeta gigante ta relativamente chikito y cu un densidad halto, en comparacion cu un planeta Tera, y nan ta rondona cu un capa masivo di gas. Clasifica como gigantenan di gas, Jupiter y Saturno ta consisti casi ful di hidrogeno y helium, y nan no tin un superficio solido. 

## Terminologia
E termino "Joviano" ta surgi for di Jupiter, e planeta mas grandi di e planetanan exterior, y e prome planeta cu Galileo Galilei a observa dor di un telescop na 1610. E ta haña su nomber di e rey Romano di e diosnan, Jupiter, tambe conoci como Jove. Pesey ta uza e termino "joviano" pa describi tur cos cu ta relaciona cu Jupiter. Den un sentido mas amplio, e ta wordo uza tambe pa caracterisa planetanan cu ta parce Jupiter den nan caracteristicanan.
Wilson Godett

**Wilson "Papa" Godett** (☆ 11 di ougùstùs 1932 na Willemstad - † 19 di aprel 1995 na Kòrsou) tabata un boksdó, sindikalista i polítiko yu di Kòrsou. Su nòmber di kariño tabata *Papa Godett*. E tabata un di e lidernan di e welga di Trinta di Mei i poko despues tabata kofundadó di partido FOL. El a wòrdu elegí miembro di parlamento di Antias Hulandes i konseho insular di Kòrsou. Den gabinete gabinete Evertsz el a okupá e puesto di minister di Labor i Asuntunan Sosial (1973-1977).

## Biografia
Godett a lanta den Otrobanda. El a kasa ku Norma Merenciana i huntu nan a haña shete yu, kuater yu hòmber i tres yu muhé, di kual uno a fayesé na edat hóben. Nan yunan mas konosí ta Anthony Godett i Mirna Louisa-Godett. 

Ront di su binti aña, Godett tabata un bòksdó eksitoso bou di e nòmber *Papa Diamante Negro*. El a bòks kontra bòksdónan impreshonante manera Baby Dynamite, Sugar Boy Nando i Young Tunney. Na 1954 el a sali kampeon di Karibe. Despues el a bira un trahadó di haf kasual. Den añanan sesenta Godett a wòrdu elegi komo presidente di Algemene Haven Unie (A.H.U.), e sindikato mas importante den haf di Kòrsou. El a guia su trahadónan di haf ora nan a marcha ku trahadónan di Shell riba Fort Amsterdam na Willemstad dia 30 di mei 1969, gritando "pan i rèspèt", despues ku un wèlga na Wescar a plama pa e trahadónan di haf. Godett a wòrdu alkansá den lomba pa un bala di polis, i durante e disturbionan ku a sigui, trahadónan di haf a sende Heerenstraat na kandela i sakeo a surgi. Hulanda a manda tres shen marinero pa restorá òrdu. Gobièrnu Antiano a renunsiá.

Dia 5 di yüli 1969, Godett, huntu ku Amador Nita i Stanley Brown, a funda e partido polítiko Frente Obrero i Liberashon 30 di mei. E partido sosialista radikal aki a logra un viktoria grandi den e elekshon na september. E tempu ei, Godett tabata den prizòn pa su papel den e lantamentu di 30 di mei. El a keda liberá i a tuma su lugá komo miembro di Parlamento di Antias Hulandes. Godett a keda miembro di parlamento te 1992, i tabata miembro di Konseho Insular di 1971 pa 1990. Den gabinete Evertsz (1973 - 1977), Godett tabata Minister di Labor i Asuntunan Sosial, i poko tempu despues tambe di Kultura, Deporte i Rekreashon. Godett a baha e edat di penshun, pero no a oumentá e prima, loke a pone ku un penshun antiano no tabata bal muchu mas.

Na 1995 el a fayesé na edat di 62 aña.

## Honor
Venezuela a honra Godett ku e Orden di Francisco de Miranda, i na Pietermaai (Willemstad) un kaya a haya su nòmber (Kaya Wilson Godett). Dia 29 di mei 1999 Antia Hulandes a emiti un stampia di 75 cen cu su potret riba dje.
Roland Laclé

**Roland Hyacinth Laclé** (☆ 17 di october 1939 na Aruba – † 12 di october 1997 na Aruba) tabata un politico Arubano. E tabata minister di Trafico y Comunicacion di Antias Hulandes (1984-1985) y a ocupa durante gabinete Oduber I e puestonan di minister plenipotenciario di Aruba na Den Haag (9 februari 1989 - 7 maart 1991) y minister di Finansa di Aruba (1991-1993).

## Biografia

Roland Laclé a nace dia 17 di october 1939 na Aruba y tabata e prome yiu di Mario Hyacinto Laclé y Winny Josepha Romero-Laclé. El a obtene su Mulo-diploma na Dominicuscollege na Oranjestad na 1956 y djey a sigui pa UTS. Na 1963, despues di finalisa su estudio como ingeniero na Breda, el a bay traha den enseñansa na John F. Kennedyschool. Cuater aña despues e ta wordo transferi pa WEB, unda e tabata encarga cu e expansion di e fabrica.

Laclé a inicia su carera politico na 1967, ora el a afilia na UNA-P.P., e combinacion di tres partido chikito: Union Nacional Arubano (UNA), Partido Independiente Arubano (PIA) y PRO. Na 1971, e tabata un di e co-fundadornan di partido MEP hunto cu Gilberto F. (Betico) Croes. Roland Laclé lo keda forma parti di partido MEP te na aña 1994, ora cu pa motibo di salud a retira for di politica.  Durante su carera den politica, Roland a ocupa e puestonan di miembro di Conseho Insular, miembro di Parlamento di Antias Hulandes, diputado, minister di Trafico & Telecomunicacion di Antias Hulandes, miembro di Parlamento di Aruba, minister plenipotenciario di Aruba, minister di Finansa di Aruba. 

Laclé tabata casa cu Jeannette Editha Laclé y hunto nan tabatin dos yiu homber y dos yiu muhe.

## Honor
Na 1994 el a wordo condecora como Cabayero (*ridder*) den Orden di Leon Hulandes; en conexion cu su salud esaki a tuma luga na su cas dor minister Hirsch Ballin. Na 2003 Hospitaalstraat y e caminda cu ta extende di Oranjestad pa Paradera, unda e tabata biba, a haya su nomber: *Caya Ing. R. Laclé*.
A priori y a posteriori

***A priori*** ("di loke tabata prome") y ***a posteriori*** ("di loke ta despues") ta terminonan den Latin cu ta clasifica tipo di conocemento of hustificacion. Principalmente, con of ariba cua base un proposicion ta conoci. Un proposicion ta e agente di berdad of falsedad. Por ehempel, *tur aplo ta un fruta* (un declaracion berdadero) of *e* *luna ta traha di keshi berde* (un declaracion falso)*.* Den termino general, un proposicion ta un a priori conoci. A priori ta un conocemento cu ta wordo agrega independientemente for di experencia; e ta un conocimento intrinsico a base di lenguahe. Por ehempel, *tur soltera ta soltero* of un hecho matematico ta cu 1+1=2. Como si fuera cu *awe ta diasabra y mañan ta diadomingo*, tin bon rason pa pensa (deduccion) cu e declaracion aki ta berdad, pero e rasonnan no ta basa ariba experiencia, mas bien e racionalismo ta basa ariba e contenido mes di e declaracion.   

Di e otro banda, a posteriori ta conocemento a base di experencia, por ehempel, *H<sub>2</sub>O ta forma [[awa]]* of *awa ta cushina na 100 grado [[Celsius]] na [[presion atmosferico]] normal.* Empirismo ta sugeri cu conocemento di e mundo ta wordo agrega a base di experiencia sensorial. E idea cu hende ta nace sin conocemento inherente di e mundo (*[[tabula rasa]]*) ta na fundeshi di empirismo. Pa e motibo ey, experiencia ta e unico fuente di reflexion ariba ideanan di e mundo.
Tico Croes

**Robertico Rosendo (Tico) Croes** (☆ 28 di november 1955 na Aruba) ta un poeta, academico y ex-politico Arubano. Den gabinete Henny Eman III e tabata minister di Finansa di Aruba di 17 di juni 1998 te 30 di october 2001 y alabes vicepremier desde 2000. Previamente e tabata minister di Asuntonan Economico y Turismo di 1994 te 1998. 

## Biografia
Tico Croes a lanta na Macuarima, Santa Cruz como yiu mayor di famia Croes-Lee. E tin tres ruman homber y un ruman muhe. Despues di caba VWO na Colegio Arubano Croes a studia ciencia politico na universidad di Bogota, Colombia. Na 1983 el a continua su estudio na University of Southern California, unda e ta obtene su maestria den “International Political Decision-Making”. Na 2000 el a doctora den economia aplica na Universidad Twente na Hulanda cu e disertacion *Autonomy of Demand in International Tourism: The Case of Aruba*.

Croes a cuminsa su carera na 1980 na gobierno, den departamento di Relacionnan Exterior di Aruba  (DBB) y a wordo nombra director na 1986. Na 2002, despues di mas cu diestres aña den politica activo, e ta bay traha na University of Central Florida (UCF) na Orlando (Florida). Desde 2012 e ta nombra den funcion di profesor di Rosen College of Hospitality Management. Croes ta autor di varios buki y articulo cientifico y como director adhunto di "Dick Pope Sr. Institute for Tourism Studies" a encabesa diferente estudio tocante e desaroyo y impacto di turismo riba e islanan di Caribe Hulandes y na multiple pais rond mundo.

Croes ta casa cu Suzette Beaujon.

### Poeta
Durante su estudio el a debuta bou di e pseudonimo "Ticoli" cu su prome coleccion di poesia *Alma Sangra* na 1977. Seguidamente algun di su poemanan a wordo publica den e antologia *"Cosecha Arubiano"*, un publicacion di Cas di Cultura na 1983. Casi binti aña despues su di dos coleccion di poesia bou di titulo *Potret di un cara desconoci* ta mira lus. Den su poemanan e pensamentonan di consciencia ta parecido na esunnan di poeta Henry Habibe, for di kende Croes a haya les di Spaño na Colegio Arubano. 

### Politica
Tico Croes a postula su mes como kandidato riba lista di AVP pa eleccion di parlamento di Aruba na 1989. Entre 1989 y 1994 e tabata parlamentario den oposicion. Durante gabinete Henny Eman II e ta fungi como minister di Asuntonan Economico y Turismo di 1994 te 1998; sigui pa minister di Finansa durante gabinete Henny Eman III. Na 1999 a ta wordo elegi lider di partido como sucesor di Henny Eman. Despues di resultadonan electoral negativo na 2001 Croes ta retira como lider di partido y ta bandona politica Arubano.

## Publicacion
* *Alma Sangra* (coleccion di poesia, 1977)
* *Potret di un cara desconoci* (1997)
* *Autonomy of Demand in International Tourism*, Van Gorcum (2000)
* *Finanzas Publico di Aruba : Experiencia di Maneho Financiero : Pa Un Cambio Structura den Sector Publico* (2001)
* *Tourism Management in Warm-water Island Destinations* (2018)
* *Poverty Alleviation through Tourism Development* (2021) 
* *Small Island and Small Destination Tourism* (2022)
* *Modern Guide to Tourism Economics* (2022)